भारत में सट्टा का बहुत बड़ा बाजार है। यहां क्रिकेट से लेकर चुनाव तक में हजारों करोड़ का सट्टा लगता है। इस समय देश में 4 राज्यों में विधानसभा के लिए चुनाव हो रहे हैं। राजस्थान, मध्य प्रदेश, छतीसगढ़ और मिजोरम में चुनाव हो रहा है। इन चुनावों को देश की सत्ता का सेमीफाइनल माना जा रहा है। तो ऐसे में स्वाभाविक है कि सट्टा बाजार में भी तेजी आ गई है।

अगर बात करें छतीसगढ़ में हो रहे विधान सभा चुनाव की तो इस चुनाव में भाजपा का भाव सट्टा बाजार में सबसे ज्यादा है। सट्टेबाजों ने सबसे ज्यादा पैसा भाजपा की सरकार बनने को लेकर लगाया है। अगर ऐसे में यहां पर भाजपा की सरकार बनती है तो सट्टेबाजों की चांदी हो जाएगी।

छत्तीसगढ़ में अगर बीजेपी जीतती है तो 10 का 11 मिलेगा। सट्टेबाजों के अनुसार, अगर कोई शख्स बीजेपी पर 10 हजार रुपये लगाता है और अगर पार्टी फिर से सत्ता में आती है तो उसे 11 हजार रुपये मिलेंगे।

इसके उलट अगर कांग्रेस पर कोई 4,400 रुपये लगाता है और अगर कांग्रेस की सत्ता में लौटती है तो उसे 10 हजार रुपये मिलेंगे। मतलब साफ है कि कांग्रेस पर सट्टा लगाने वालों को ज्यादा फायदा मिल सकता है लेकिन सट्टेबाजों का मानना है कि इस विधानसभा चुनाव में कांग्रेस की वापसी मुश्किल लग रही है। बीजेपी पर सट्टा लगाने वालों का प्रॉफिट मार्जिन कम है क्योंकि सट्टेबाजों का मानना है कि बीजेपी पर ज्यादा लोग सट्टा लगाएंगे।

देश में हर चुनाव में करोड़ों रुपये का सट्टा लगता है। फोन, वेबसाइट और ऑनलाइन मोबाइल एप्लीकेशन के जरिए सट्टा लगते हैं। सटोरियों द्वारा अपनाई जा रही उच्चस्तरीय तकनीक के कारण पुलिस सट्टा बाजार चलाने वाले असली अपराधियों तक नहीं पहुंच पाती है।